Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα την "Πρόταση κανονισμού του Συμβουλίου για την τροποποίηση του κανονισμού (ΕΚ) αριθ. 2561/2001 του Συμβουλίου, για την προώθηση της μετατροπής των στόλων οι οποίοι εξαρτώντο, μέχρι το 1999, από την αλιευτική συμφωνία με το Μαρόκο"

(COM(2003) 437 τελικό - 2003/157 (CNS))

(2004/C 32/14)

Στις 4 Αυγούστου 2003, και σύμφωνα με τις διατάξεις των άρθρων 36 και 37 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει από την Οικονομική και Κοινωνική Επιτροπή να γνωμοδοτήσει για την ανωτέρω πρόταση.

Στις 23 Σεπτεμβρίου 2003, το Προεδρείο της ΕΟΚΕ ανέθεσε στο ειδικευμένο τμήμα "Γεωργία, ανάπτυξη της υπαίθρου, περιβάλλον" την προετοιμασία των σχετικών εργασιών.

Λόγω του επείγοντος χαρακτήρα των εργασιών, κατά τη σύνοδο ολομέλειας της 29ης και 30ής Οκτωβρίου 2003 (συνεδρίαση της 29ης Οκτωβρίου), η Ευρωπαϊκή Οικονομική και Κοινωνική Επιτροπή όρισε γενικό εισηγητή τον κ. E. Chagas και υιοθέτησε με 66 ψήφους υπέρ και 2 αποχές την ακόλουθη γνωμοδότηση.

1. Εισαγωγή

1.1. Με την υιοθέτηση του κανονισμού (ΕΚ) αριθ. 2561/2001 του Συμβουλίου για την προώθηση της μετατροπής των αλιευτικών σκαφών και των αλιέων που εξαρτώντο, μέχρι το 1999, από την αλιευτική συμφωνία με το Μαρόκο, το Συμβούλιο θέσπισε μία σειρά παρεκκλίσεων για ορισμένες διατάξεις του κανονισμού (ΕΚ) αριθ. 2792/1999, οποίος καθορίζει τα κριτήρια και τις προϋποθέσεις των διαρθρωτικών δράσεων στον τομέα της αλιείας, και ενέκρινε τη χορήγηση συμπληρωματικής χρηματοδότησης για διαρθρωτικά και κοινωνικοοικονομικά μέτρα.

1.2. Οι εν λόγω αποφάσεις δικαιολογούνται ως έκτακτα μέτρα για τη διευκόλυνση της εκτέλεσης των σχεδίων μετατροπής των κοινοτικών στόλων που επλήγησαν από τη μη ανανέωση της αλιευτικής συμφωνίας με το Μαρόκο, καθώς και για τη διάθεση των απαραίτητων μέσων για την πρόωρη συνταξιοδότηση ή τον επαγγελματικό αναπροσανατολισμό των αλιέων εκτός της θαλάσσιας αλιείας, βάσει ατομικών ή συλλογικών κοινωνικών σχεδίων.

1.3. Πρέπει να επισημανθεί ότι, όπως προτάθηκε από τις αντιπροσωπευτικές οργανώσεις των αλιέων, στο ποσό των ενισχύσεων περιλαμβάνεται χρηματοδοτικός φάκελος για κοινωνικοοικονομικά μέτρα ανερχόμενος σε ποσοστό τουλάχιστον 32 % επί του συνολικού ποσού.

2. Η πρόταση της Επιτροπής

2.1. Με την παρούσα πρόταση, η Επιτροπή έχει ως στόχο τη θέσπιση μίας σειράς τροποποιήσεων, βάσει των οποίων λαμβάνεται υπόψη ο έκτακτος χαρακτήρας της εν λόγω κατάστασης και, συγκεκριμένα, επιδιώκεται η κάλυψη του μεγαλύτερου δυνατού αριθμού αλιέων και η ισότιμη μεταχείρισή τους, με την κατάργηση των ρυθμιστικών διατάξεων που περιορίζουν τη χορήγηση ατομικών κατ' αποκοπή πριμοδοτήσεων μόνο στους αλιείς εκείνους των οποίων το σκάφος όπου ήταν ναυτολογημένοι αποτέλεσε αντικείμενο οριστικής παύσης των δραστηριοτήτων τους.

2.2. Εξάλλου, παρατείνονται κατά δώδεκα μήνες οι προθεσμίες επιλεξιμότητας των δαπανών και υποβολής της αίτησης πληρωμής του υπολοίπου, ενώ ως ημερομηνία αναφοράς για τον υπολογισμό της περιόδου ανεργίας ορίζεται η 1η Ιανουαρίου 2002.

3. Γενικές παρατηρήσεις

3.1. Η ΕΟΚΕ υποστηρίζει τις τροποποιήσεις, οι οποίες προτείνονται, επί του παρόντος, από την Επιτροπή και οι οποίες επιδιώκουν να δώσουν απάντηση στα προβλήματα, που αντιμετωπίσθηκαν κατά την εφαρμογή του έκτακτου κανονισμού που θεσπίσθηκε το 2001, καθώς και να συμπεριλάβουν το μεγαλύτερο δυνατό αριθμό εργαζομένων που επλήγησαν από την αποτυχία των διαπραγματεύσεων για την ανανέωση της αλιευτικής συμφωνίας με το Βασίλειο του Μαρόκο.

Βρυξέλλες, 29 Οκτωβρίου 2003.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch